kardosdrur/scandi-wiki huggingface dataset:
Sættedommer

En sættedommer er en dommer der beskikkes til at beklæde retten i en enkelt sag, hvor den dommer eller domstol, der almindeligvis ville skulle behandle sagen, er afskåret herfra på grund af inhabilitet. 

Behovet for sættedommere var inden domstolsreformen i 2007 ret almindeligt, da enhver inhabilitet hos en dommer ved et enkeltdommerembede ville skulle løses med beskikkelse af en sættedommer. Ved kollegiale retter (dvs. hvor retten består af flere dommere) er der sjældnere behov for sættedommere, da en enkelt dommers inhabilitet blot løses ved at sagen overlades til en anden dommer ved samme ret. Hvis inhabiliteten derimod berører retten som helhed, vil der være behov at at beskikke sættedommere også ved de kollegiale retter. Beskikkelsen af sættedommere foretages af præsidenten for den overordnede ret. Det er oftest dommere fra en tilstødende retskreds, der beskikkes som sættedommere.

Regler
Reglerne om beskikkelse af sættedommere findes i retsplejelovens § 46. 
§ 46. Hvis det på grund af en dommers inhabilitet er nødvendigt, beskikkes en sættedommer, for byretternes vedkommende af landsrettens præsident og i øvrigt af Højesterets præsident.

Kilder

Jura
Retsvæsen
Cod (flertydig)

COD eller CoD har flere betydninger:
 COD (eller chemical oxygen demand) - indikation af mængden af forureningskilder/faktorer i spildevand som kan oxideres kemisk
 Call of Duty (serie) CoD - et populært førstepersonsskydespil
Johan Koren (zoolog)

Johan Koren (født 6. juli 1809 i Bergen, død 3. oktober 1885 sammesteds) var en norsk zoolog.

Koren tog 1836 norsk medicinsk eksamen og var 1838—54 kompagnikirurg i Bergenske Infanteribrigade samt i en årrække fra 1851 naturhistorielærer ved flere af Bergens skoler. Ved Kristiania Universitet havde han begyndt at lægge sig efter naturvidenskaberne, især botanik, og disse studier fortsatte han, efter at han havde bosat sig i Bergen. Det blev nu især zoologiske studier og undersøgelser, han ofrede sin opmærksomhed. Han blev i slutningen af 1840'erne ansat som konservator ved Bergens Museum, til hvis samlingers forøgelse og systematiske ordning hans navn for bestandig er knyttet, idet han egentlig grundlagde museet som naturvidenskabelig institution og i mere end 40 år uegennyttig ofrede sig for dets udvikling, medens han samtidig med sin lærdom, der understøttedes af en sjælden lykkelig hukommelse, og med et sikkert og hurtigt blik for zoologiske former var som et levende leksikon for sine medarbejdere, både hvad angik litteratur og dyreformer af alle klasser.

Han fulgte med levende interesse al ny forskning, kendte derfor godt til alle ny resultater og alle nye undersøgelsesmetoder; men selv var han en ængstelig og beskeden mand, der først ved samarbejde med andre forskere kunne bringes til i videnskabelig produktion at gøre sin iagttagelsesevne og sine rige kundskaber gældende. Sine fleste arbejder har han offentliggjort sammen med sin ven Daniel Cornelius Danielssen, dels i norske og udenlandske fagjournaler eller selskabsskrifter, dels i Fauna littoralis Norvegiæ og i generalberetningen om den norske Nordhavsekspedition. I denne sidste er følgende bind af ham og Danielssen: III. Gephyrea (1881), VI. Holothurioidea (1882), XI. Asteroidea (1884), XII. Pennatulida (1884). Deres værk om Nye Alcyonider, Gorgonider og Pennatulider, tilhørende Norges Fauna (1883) findes blandt Bergens Museums skrifter.

Kilder 

 

Zoologer fra Norge
Læger fra Norge
Faglitterære forfattere fra Norge
Dansksprogede forfattere fra Norge
Nordmænd i 1800-tallet
Personer fra Bergen
Standard-definition (SD)

Standard-definition (SD) er en betegnelse som dækker over alle videoopløsninger som er lavere end High-definition (HD) eller 720p, og som oftest hentyder til 480p, 576p eller 640p.

Se også 
 High-definition video
 SD
 Video

Teknologi
Computergrafik
Video
IT
Opløsning
Segl (magi)

Et segl (sigilia eller sigils, fra latin Sigillum "segl") er et symbol, der anvendes i magi. Udtrykket har normalt henvist til en slags billedlig underskrift af en dæmon eller væsen; i moderne brug, især i forbindelse med kaos magi, henviser det til en symbolsk repræsentation af magikerens ønskede resultat.

Se også
Talisman
Amulet
Symboler
Hermetisme
Magiske symboler
Duarte 2. Nuno, hertug af Braganza

Duarte 2. Nuno, hertug af Braganza (fulde navn: Dom Duarte Nuño Fernando Maria Miguel Gabriel Rafael Francisco Xavier Raimundo António de Bragança) (født 23. september 1907 i Seebenstein i Niederösterreich, Østrig-Ungarn, død 24. december 1976 i Ferragudo ved Portimão, Algarve, Portugal) var portugisisk tronprætendent mellem 1932 og 1976.

Forfædre 
Duarte Nuno er søn af Mikael 2., hertug af Braganza og sønnesøn af kong Mikael 1. af Portugal, der var landets sidste enevældige konge. Mikael 1. blev landsforvist i 1934, og hans efterkommere fik først lov til at vende tilbage til Portugal efter 1950.

Striden om den portugisiske trone 
I 1826 aftalte brødrene kejser Pedro 1. af Brasilien og prins Mikael af Portugal, at Pedros syvårige datter skulle være dronning under navnet Maria 2. af Portugal. Når hun blev voksen, skulle giftes med sin farbror prins Mikael.

Prins Mikael brød imidlertid aftalen. I 1828 udråbte han sig selv til kong Mikael 1. af Portugal. Dette udløste en borgerkrig (de to brødres krig), der endte i 1834, da Pedro for anden gang indsatte datteren Maria som dronning.

Huset Coburg-Braganza 
Dronning Maria 2. blev gift med en prins af Sachsen-Coburg og Gotha. Deres efterkommere tilhørte Huset Braganza-Sachsen-Coburg og Gotha (Huset Coburg-Braganza), der regerede fra 1853 til 1910. Siden har landet været en republik.

Landsforvisninger 
Emanuel 2. af Portugal var den sidste konge af Huset Coburg-Braganza. Han blev afsat i 1910, og han døde i eksil i 1932. I 1910 forbød parlamentet kong Emanuel 2. og andre medlemmer af Huset Coburg-Braganza at vende tilbage til Portugal.  

I 1834 landsforviste det portugiske parlament kong Mikael 1. af Portugal og hans efterkommere. Kong Mikael levede derefter i eksil, og han døde i 1866 i Karlsruhe, Tyskland.

Ny tronprætendent 
De bitre stridigheder mellem brødrene Petro 1.s og Mikael 1.s efterkommere fortsatte i næsten 100 år. Imidlertid havde den afsatte kong Emanuel 2. ingen efterkommere. I 1921 udpegede han Duarte Nuno som sin tronarving. Ved Emanuel 2.s død i 1932 blev Duarte Nuno tronprætendent.

Forsoningen mellem brødrene Petro 1.s og Mikael 1.s efterkommere fortsatte  i 1943, da Duarte Nuno giftede sig med prinsesse Maria Francisca af Orléans-Braganza (1914 – 1968). Hun var tipoldedatter af Pedro 1. af Brasilien og oldedatter af Victoria af Sachsen-Coburg og Gotha (en søster til den prins, der var gift med Maria 2. af Portugal). Den kirkelige del af brylluppet fandt sted i Petrópolis, der er Brasiliens kejserby.

Landsforvisningerne ophæves 
I 1950 blev landsforvisningerne af begge grene af kongeslægten ophævet. Sammen med sin fransk-brazilianske hustru og sine tre sønner flyttede Duarte Nuno til Portugal i 1952.

Familie 
Duarte Nuno var gift med prinsesse Maria Francisca af Orléans-Braganza  (1914–1968). 
Parret fik tre sønner. Den ældste (Duarte 3. Pio, hertug af Braganza (født 1945)) er den nuværende prætendent til den portugisiske trone.

Referencer 

 
Kongelige fra Portugal
Huset Bragança
Mikael Olrik

Mikael Olrik (født 1942) er en dansk arkitekt og billedkunstner.

Han er uddannet som arkitekt på Kunstakademiet og har fortrinsvis arbejdet med bygningsplanlægning, programmering i forbindelse med arkitektkonkurrencer samt offentlige udbud inden for statslige byggerier, bl.a. Statens Museum for Kunst, Filmhuset, Nordsø Akvariet, Det kongelige Bibliotek, Det kongelige Teater, Ordrupgaard og Moesgård Museum. Desuden har han været en central skikkelse i forskningsprojektet "Rum, Form, Funktion", der beskæftigede sig med de fysiske forudsætninger for læring set i et fremtidigt perspektiv.

Som billedkunstner har Mikael Olrik sideløbende med sit arkitektvirke været bosat i længere perioder i Provence, hvor han malede landskabet og landsbyerne. Efter et længerevarende ophold i New York i 2008 skiftede hans motivunivers fra Sydeuropas glød til metropolens menneskeskabte landskab, som han med udgangspunkt i sin arkitektbaggrund skildrer fra gadeplanet, eller i fugleperspektiv, ofte når dagslyset svinder og det kunstige lys tændes i byens utallige vinduer.

Olriks bog om New York "Walks in my New York - A Story in Paintings, Photographs and Text" er udkommet i USA på forlaget Arcadia. Bogen er en skildring af metropolens mange og ofte mere ukendte sider, set gennem en arkitekts og billedkunstners øjne.

Olrik er far til sexologen og iværksætteren Jakob Olrik, og han er gudfar til Cecilie Olrik.

Arkitekter fra Danmark
Billedkunstnere fra Danmark
Mikael
Andrea Sacchi

Andrea Sacchi (født 30. november 1599 i Nettuno ved Rom, død 21 juni 1661 i Rom) var en italiensk maler.

Sacchi var elev af sin fader Benedetto Sacchi og af Franceso Albani; han regnes for stifteren af en ny romersk skole (blandt hans elever mærkes Carlo Maratta og Nicolas Poussin), hvis tradition fortsattes langt ind i 18. århundrede. Hans billeder er ikke uden virkning i deres fornemme velafvejethed i kompositionen, i deres rolige, fint sammenstemte kolorit og ved deres noble opfattelse, men giver dog alt i alt kun en ret tam akademisk efterklang af 16. århundredes store kunst. Som hans hovedværker fremhæves: Den hellige Romualdus' vision og Den hellige Gregorius' mirakel (begge i Vatikanmuseet) og Den hellige Annas død i kirken San Carlo ai Catinari. Foruden religiøse billeder malede han dygtige portrætter (en præst i galleri i Villa Borghese, Clemens VIII i Vatikanet) og mytologiske billeder, således Den hvilende Venus i Sankt Petersburg, i hvilken by og i Madrid (hvor blandt andet hans selvportræt findes) han er bedst repræsenteret uden for Italien.

Kilder

Eksterne henvisninger 
 

Malere fra Italien
Italienere i 1600-tallet
Franco Sacchetti

Franco Sacchetti (c. 1330 i Firenze–c. 1400 sammesteds) var en italiensk forfatter.

Kilder 

 

Forfattere fra Italien
Langrend under vinter-OL 2014 – 15 km klassisk mænd

15 kilometer klassisk langrend for mænd under vinter-OL 2014 i Sochi, Rusland, blev afholdt den 14. februar 2014 på Skiskydnings- og Skiløbscentret Laura. Dario Cologna fra Schweiz var den forsvarende mester fra Vancouver, og han genvandt titlen foran Johan Olsson og Daniel Richardsson fra Sverige.

Resultater
Konkurrencen blev skudt i gang kl. 14:00.

Referencer

Langrend under vinter-OL 2014
Sportsgrene under vinter-OL 2014
Carl Brashear

Carl Brashear (19. januar 1931 – 25. juli 2006), var den første  afroamerikaner, som tjenstgjorde i den amerikanske flåde som dykker, der opnåede at blive udnævnt til Navy Master Diver i 1970, den højeste underofficerstitel i den amerikanske flåde.

Tjenesteperiode
Brashear påbegyndte sin tjeneste i den amerikanske flåde den 25. februar 1948 og sluttede sin karriere den 1. april 1979, efter 31 års tjeneste.
Under starten af sin  tjenesteperiode var Brashear, udsat for grov racisme.
  
Brashear  fortsatte som civilt ansat på  flådestationen Naval Station Norfolk,  Norfolk (Virginia), hvor han var ansat til 1993.

Væsentlige opgaver i tjenesteperioden
Brashears hovedopgaver var bjergning af ammunition og omkomne fra forliste krigsskibe, fragtskibe, pramme, fly etc.

En af Brashears største bjergningsopgaver var havariet, kendt som Palomares-ulykken i 1966, hvor et amerikansk B-52G Stratofortress-bombefly under tankning i luften kolliderede med et tankfly af typen KC-135A Stratotanker, mistede en B28 atombombe, ud for den spanske kysstrækning Palomares.

Under bjergningen og eftersøgningen af bomben, som tog ca. 90 dage, var Brashear så uheldig at komme til skade, med den konsekvens at det var nødvendigt at amputere hans venstre underben.

Dekorationer og udmærkelser
Navy and Marine Corps Medal
Navy and Marine Corps Commendation Medal
Navy and Marine Corps Achievement Medal
Navy and Marine Corps Presidential Unit Citation
Navy Unit Commendation
Navy Good Conduct Medal (otte tildelinger)
China Service Medal
Navy Occupation Service Medal
National Defense Service Medal med en stjerne
Korean Service Medal
Armed Forces Expeditionary Medal
Secretary of Defense Medal for Outstanding Public Service
United Nations Service Medal
Korean War Service Medal

Eksterne henvisninger og kilder

Henvisninger
Carl Brashears med fotografier fra U.S. National Archives og US Navy
IMDb – Men of Honor (Mænd af ære) – historien om Carl Brashear med Cuba Gooding  Jr. i hovedrollen

Kilder

Militærfolk fra USA
Hugo Gering

Hugo Gering (født 21. september 1847, død 3. februar 1925) var en tysk filolog.

Kilder 

 
  

Filologer fra Tyskland
Ansatte ved Kiels Universitet
Faglitterære forfattere fra Tyskland
Tyskere i 1800-tallet
Tyskere i 1900-tallet
142857

142.857 er det laveste og mest kendte ægte cykliske tal. Hvis man multiplicerer tallet med 1, 2, 3, 4, 5 eller 6 det resultere i en cyklisk permutation af tallet selv:

 1 × 142.857 = 142.857 
 2 × 142.857 = 285.714 
 3 × 142.857 = 428.571 
 4 × 142.857 = 571.428 
 5 × 142.857 = 714.285 
 6 × 142.857 = 857.142 
 7 × 142.857 = 999.999 

Hvis tallet bliver multipliceret med højere tal vil svaret altid være en variation af 142.857 eller 999.999, hvis tallet er delelig med 7. For eksempel:

 8 × 142.857 = 1.142.856 (Addér de seks sidste cifre med resten; 1 + 142.856 = 142.857) 
 42 × 142.857 = 5.999.994 (Addér de seks sidste cifre med resten; 5 + 999.994 = 142.857)
 142.857 × 142.857 = 20.408.122.449 (Addér de seks sidste cifre med resten, 20.408 + 122.449 = 142.857)

Bestemte tal
Skarabæ (artefakt)

Skarabæ er en egyptisk afbildning af torbisten, som var den skabende solgud Khepris hellige dyr.

Den egyptiske myte 
Skarabæen er et symbol på liv og genfødelse og blev benyttet som amulet eller segl i det gamle Egypten for guden Khepri. Det er blandt de helligste og mest velkendte af alle egyptiske symboler. Skarabæer ser ud til at have kommet i brug i Egypten omkring 2000 f.kr., og skikken er derefter blevet spredt til andre lande omkring Middelhavet.

I egyptisk kultur blev solguden symboliseret af et skarabæhoved som skubbede solen foran sig over himmelhvælvingen. Skarabæen anses at åbne hjertet op, give mod, styrke livskraften og modvirke depressioner. Gennem at tage tid for sig selv og sætte sig selv i første række kan man give vilkårsløs kærlighed til sig selv, og kan dermed give vilkårsløs kærlighed til andre.

Egyptisk mytologi
Palomares

Palomares er en mindre spansk landsby beliggende ved Middelhavet i provinsen Almería i Andalusien.

Landsbyens erhverv består hovedsageligt af landbrug, fiskeri og turisme.

En hovedattraktion, i Palomares, er ruinerne af borgen El Artial.

Flystyrtet i 1966 

Palomares er kendt som værende stedet, hvor en B-52 Stratofortress fra den amerikanske Strategic Air Command styrtede ned i 1966 medbringende fire brintbomber. Ved styrtet eksploderede to af bombernes konventionelle tændsatser, hvilket forårsagede spredning af radioaktivt materiale. De to øvrige bomber blev bjærget, den ene fra Middelhavet.

I 2001 oplyste Centro de Investigaciones Energéticas, Medioambientales y Tecnológicas (CIEMAT) at der fortsat er konstateret forhøjede niveauer af plutonium, uranium og americium i et området omkring Palomares.

Noter

Ekstern henvisning og kilde 
 Palomares diverse 

Byer i Andalusien
Grøn guldbasse

Grøn guldbasse (Cetonia aurata) er en bille, der tilhører familien Scarabaeidae. Denne metallisk farvede bille er almindelig i det sydøstlige Danmark. Et særligt træk er, at det kan flyve uden at åbne elytra (dækvingerne). Den er mellem 14 og 20 mm lang. Grøn guldbasse lever af nektar og ses ofte på blomster.

Referencer

Eksterne henvisninger 
 Danmarks Fauna: Victor Hansen og K. Henriksen. Biller VI. Torbister. G.E.C. Gads Forlag. København 1925

Torbister
Scarabaeus sacer

Scarabaeus sacer  er en bille der tilhører familien Scarabaeidae.

Torbister
George MacDonald (forfatter)

George MacDonald (født 10. december 1824, død 18. september 1905) var en skotsk forfatter, poet og præst. Som forfatter var han en pioner indenfor fantasygenren og er blevet inspirator for flere kendte forfattere såsom W.H. Auden, C.S. Lewis, J.R.R. Tolkien , Walter de la Mare,  E. Nesbit og Madeleine L'Engle. G.K. Chesterton fortalte i bogen The Princess and the Goblin, at MacDonalds forfatterskab havde stor betydning for hans virke.

C.S. Lewis udtrykte gennem hans liv en stor gæld til MacDonald, og dedikerede et helt værk til ham med navnet George MacDonald, hvor i han samlede mange af MacDonalds passager. C.S. Lewis brugte også MacDonald som en karakter i hans eget værk Den Store Skilsmisse. Lewis omtalte MacDonald som sin "læremester" , og at han "aldrig skrev en bog, hvori jeg ikke citerede ham [MacDonald]".

George MacDonald var også tætte venner med Lewis Carroll og opfordrede ham til at udgive Alice i Eventyrland.

George MacDonald var præst i Treenigheds Menighedskirken i Arundel. George MacDonald prædikede universalisme, læren om at alle mennesker vil blive frelst, - noget der fik hans løn halveret. MacDonalds teologiske virke havde stor indflydelse på b.la. C.S. Lewis.

Dronning Victoria gav MacDonalds romaner til sine børnebørn og bevilgede ham en borgerlig pension i 1877. Ærkebiskop Tait sagde, at MacDonald "var den allerbedste prædikant, han nogensinde havde hørt."

Referencer

Eksterne henvisninger 

 The Golden Key af George MacDonald Society
 

Romanforfattere fra Skotland
Digtere fra Skotland
Præster fra Skotland
Teologer fra Skotland
Grene Sande

Grene Sande er et omkring 160 hektar stort hedeområde med moser og indlandsklitter beliggende  mellem  Hejnsvig og Billund i Billund Kommune. Det er dannet ved voldsom sandflugt i slutningen af og i perioden efter istiden,  og senere under sandflugten i 1600- og 1700-tallet.

På Grene Sande har den langvarige påvirkning af vestenvind tilført store mængder sand og har skabt en såkaldt parabelklit, en u-formet klit, der vender ”benene” mod vest . Der er stadig blottede vindbrud i det nordlige ben, mens de i det sydlige er dæmpet af vegetationen. Grene Sande blev sammen med St. Råbjerg-området fredet i 1967 . Hele området er i dag udpeget som  Natura 2000-område nr. 85 Hedeområder ved Store Råbjerg og er både EU-habitatområde (H74) og fuglebeskyttelsesområde (F48) på grund af dets specielle flora og fauna.
Mellem hederne  Grene Sande og Store Råbjerg  ligger Gyttegårds Plantage, nord for området løber Grene Å der er et tilløb til Grindsted Å og videre til Varde Å;   mod syd ligger  Hejnsvig Bakkeø.

Se også
Sandflugt i Danmark

Eksterne kilder/henvisninger 

 Vandretursfolder Gyttegård Plantage - Grene Sande fra naturstyrelsen.dk

Danske heder
Heder i Billund Kommune
Lokaliteter i Billund Kommune
Fredede arealer i Danmark
Björn Engholm

Björn Engholm (født 9. november 1939 i Lübeck) er en tysk tidligere politiker (SPD) og tidligere ministerpræsident i Slesvig-Holsten fra 1988 til 1993 og formand for det tyske socialdemokratiske parti SPD mellem 1991 og 1993.

Engholm har fungeret som undervisningsminister (1981-82) og kortvarigt som landbrugsminister (17. september - 1. oktober 1982).

Referencer

Eksterne links 

Politikere fra SPD
Medlemmer af Forbundsdagen
Personer fra Lübeck
Medlemmer af landdagen i Slesvig-Holsten
Heinrich Carl Alexander Pagenstecher

Heinrich Carl Alexander Pagenstecher (født 11. juli 1799 i Herborn, død 20. marts 1869 i Heidelberg) var en tysk læge. Han var far til Carl og Heinrich Alexander Pagenstecher.

Kilder 

  

Læger fra Tyskland
Tyskere i 1800-tallet
Amenhotep 3.

Amenhotep 3. (1300-tallet f.Kr.) var den niende farao af det 18. dynasti. Ifølge forskellige forfattere, regerede han Egypten fra juni 1386 til 1349 f.Kr. eller juni 1388 f.Kr. til december 1351 f.Kr. / 1350 f.Kr. efter at hans far Thutmose IV døde. Amenhotep 3. var søn af en mindre hustru af Thutmose ved navn Mutemwiya.
Hans dronning Teje, var datter af ypperstepræsten, og han er far til Akhnaton. Amenhotep bevarede herredømmet over Syrien og Nubien. Amenhotep 3. opførte også flere betydningsfulde bygningsværker, deriblandt to kolossalstatuer af sig selv, de såkaldte Memnonkolosserne og Luxor Temple.

Amenhotep 3. er kendt for at have giftet sig med flere udenlandske kvinder:

 Gilukhepa, datter af Shuttarna II af Mittani, i det tiende år af hans regeringstid.
 Tadukhepa, datter af hans allierede Tushratta af Mittani, omkring år 36 hans regeringstid.
 En datter af Kurigalzu, konge af Babylon.
 En datter af Kadashman-Enlil, konge af Babylon.
 En datter af Tarhundaradu, hersker over Arzawa.
 En datter af herskeren af Ammia (i moderne Syrien).

Referencer 

Faraoer
Carl Pagenstecher

Carl Alexander Pagenstecher (13. januar 1824 i Nassau–15. juni 1865 i Elberfeld) var en tysk læge. Han var søn af Heinrich Carl Alexander Pagenstecher.

Kilder 

 

Oftalmologer
Læger fra Tyskland
Gunilla Wolde

Barbro Gunilla Kristina Brorsson Wolde (15. juli 1939 – 15. april 2015) var en svensk forfatter og illustrator. Hun skrev og illustrerede adskillige bøger til mindre børn, inklusive billedbøgerne om Totte og Emma (i de danske udgaver hedder hun Lotte). Bøgerne om Totte og Emma er blevet oversat til 14 sprog.

Hun var fra 1957 til 1964 gift med Rolf Gustafsson (1935–2004) og 1965–1999 med juristen Peter Wolde (1937–2004).

Wolde døde d. 15. april 2015 efter sygdom.

Bibliografi 
ufuldstændig
 Totte bygger
 Totte går ud
 Totte hos lægen
 Totte bager
 Totte og Malene
 Totte rydder op
 Totte og katten Kisser
 Totte klæder sig ud
 Totte er lille

Referencer

Eksterne henvisninger 
 Gunilla Wolde på Litteratursiden.dk

Børnebogsforfattere fra Sverige
Svensksprogede forfattere fra Sverige
Personer fra Göteborg
Illustratorer fra Sverige
GEA Group

GEA Group AG (Gesellschaft für Entstaubungsanlagen;fra 2000 til 2005: mg technologies AG,før 2000: Metallgesellschaft), er et tysk virksomhedskonglomerat inden for fødevarer og energiprocesser. Omsætningen var omkring 5,7 mia. € i 2012. Hovedkvarteret ligger i Düsseldorf. Den danske afdelings hovedkvarter ligger i Søborg.

Som en internationalt drevet teknologi-virksomhed fokuserer GEA på procesteknologi og komponenter til forskellige markeder. Gruppen henter omkring 70 % af omsætningen fra fødevare- og energiindustri.

Virksomheden beskæftigede omkring 24.500 medarbejdere på verdensplan ved udgangen af 2012. Det er registreret på det tyske MDAX-indeks (G1A, WKN 660200).

Segmenter 
 GEA Food Solutions 
 GEA Farm Technologies
 GEA Heat Exchangers 
 GEA Mechanical Equipment
 GEA Process Engineering
 GEA Refrigeration Technologies

Referencer

Eksterne henvisninger 
 
 Directory of company websites 

Fremstillingsvirksomheder fra Tyskland
Virksomheder i Düsseldorf
Søborg
Etableret i 1881
Küstenland

Küstenland («Kystlandet») var et kronland i Østrig-Ungarn ved Adriaterhavets kyst.
 
Kystlandet og Kroatiens kyst (Dalmatien) var Østrig-Ungarns eneste adgang til Middelhavet. Derfor havde Kystlandet en stor strategisk betydning for kejserriget.

Administration 
Kystlandet bestod af tre områder: Det fyrstelige grevskab Görz og Gradisca, Den rigsumiddelbare stad Triest (tysk: Reichsunmittelbare Stadt Triest und ihr Gebiet) og Markgrevskabet Istrien.

Hvert af de tre områder havde sin egen administration og en vis grad af selvstyre, men stod under en fælles kejserlig statholder med sæde i Triest.

Geografi og sprog 
Kystlandet dækkede 7.969 km² og havde 895.000 indbyggere i 1910.

Slovensk- og italiensktalende udgjorde en tredjedel hver.

En femtedel talte kroatisk, resten friulisk eller tysk.

Historie 
Efter 1. verdenskrig kom Kystlandet til Italien.

Efter 2. verdenskrig måtte Italien afstå hele Istrien og dele af Görz til Jugoslavien.

I nutiden er området delt mellem  Italien, Slovenien og Kroatien. 

Huset Habsburg-Lothringen
Østrig-Ungarn
Østrigs historie
Jugoslaviens historie
Sloveniens historie
Kroatiens historie
Italiens historie
Regioner i Italien